L'Eliana no abaixa la guàrdia enfront del mosquit tigre
30 de juny de 2025

• El Consistori inverteix cada any més de 18.000 euros en aquesta campanya entre maig i novembre.

L'Ajuntament de l'Eliana ha iniciat a la fi del passat mes de maig la campanya 2025 de tractament de prevenció i control del mosquit tigre i comú. L'objectiu d'aquestes actuacions, en les quals el Consistori inverteix cada any més de 18.000 euros entre finals de maig i novembre, és impedir que els insectes puguen desenvolupar el seu cicle reproductiu complet i arribar a la fase adulta, per a reduir així les molèsties i riscos per a la salut pública associats a la seua proliferació.

En concret, la gestió integrada consisteix en la instal·lació i control de paranys de mostreig de larves i adults en zones enjardinades públiques, infraestructures municipals i urbanitzacions, tractaments preventius en embornals del nucli urbà i en voltants de zones crítiques com centres educatius, sanitaris, parcs i jardins, així com tractaments larvicides setmanals, combinats amb mètodes físics i biològics per a garantir-ne l’efectivitat i reduir-ne l'impacte ambiental.

A més, l'Ajuntament atén les reclamacions ciutadanes, monitora les zones afectades, assessora les persones reclamants sobre com actuar en les seues propietats i proposa, si és necessari, accions correctives tant en espais públics com privats. Igualment, recorda que, especialment amb l'arribada de la calor, s'estima que entre el 60% i el 80% dels focus de cria es troben en propietats privades (per exemple, piscines sense manteniment, objectes o recipients que acumulen aigua de pluja). Per això, la col·laboració ciutadana és essencial per a previndre la proliferació de mosquits, prenent mesures com buidar recipients amb aigua estancada en patis i jardins, mantindre piscines i fonts en correcte estat de tractament, revisar canaletes, jardineres i abeuradors d'animals i tapar depòsits i bidons amb malles fines.

L'alcalde, Salva Torrent, ha recordat que l'Ajuntament fa un gran esforç per a fer front a aquesta problemàtica que pot afectar la salut pública i, per això, els serveis municipals intensifiquen les seues tasques en neteja viària, manteniment de jardins, aigua i sanejament, gestió del cementeri, neteja d'edificis municipals i manteniment de centres educatius, entre altres.